
Cooperarea tranfrontalieră RomÂnia – Republica Serbia
Consideraţii generale
Cooperarea transfrontalieră regională are rolul de a stimula învăţarea reciprocă a elementelor de cultură şi tradiţie şi de a contribui la creşterea performanţei economice şi a coeziunii sociale. Punerea în aplicare a unei astfel de cooperări depinde de gradul de omogenitate al condiţiilor economice, politice şi instituţionale din cadrul structurilor administrative limitrofe zonelor de frontieră. România, prin poziţia sa geografică, culturală şi economică, aflată la intersecţia unor sisteme politice diferite şi având frontiere cu state în care diferenţele de dezvoltare sunt semnificative, nu poate ignora necesitatea bunei vecinătăţi şi a cooperării transfrontaliere. 
Ţară de graniţă a Uniunii Europene, România are obligaţia de a pune în aplicare politica de vecinătate a Uniunii Europene faţă de statele vecine care nu sunt membre UE (Ucraina, Republica Moldova, Serbia). Pe de altă parte, România are obligaţia de a coopera cu statele vecine care sunt membre ale Uniunii Europene (Bulgaria, Ungaria) în vederea punerii în aplicare a politicilor de creare a pieţei unice. Sub influenţa politicilor Uniunii Europene care asigură o piaţă economică unică prin desfiinţarea graniţelor interne şi a celorlalte bariere în calea comerţului, discrepanţele economice şi sociale dintre regiunile de frontieră ale statelor membre tind să se atenueze. 

Cooperarea transfrontalieră nu mai este astăzi un apanaj strict al statelor, văzute în calitatea lor tradiţională, de actori unici pe scena dreptului internaţional. Astăzi în politicile transfrontaliere un rol important îl joacă structurile administrative limitrofe zonelor de frontieră, dotate cu personalitate juridică, asociaţiile de dezvoltare create de acestea şi, nu în ultimul rând, întreprinderile transnaţionale.

* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.
Programul de cooperare transfrontalieră România - Serbia

Programul IPA de Cooperare Transfrontalieră România - Republica Serbia este continuarea programelor de cooperare transfrontalieră dintre România și Serbia derulate în perioada precedentă, un program ce reprezintă a doua fază a Instrumentului de Nouă Vecinătate, aprobat de Comisia Europeană în data de 27 martie 2008, pentru perioada 2007 – 2013. 
Existența condițiilor de bază pentru cooperarea transfrontalieră, oferite de cele două programe anterioare, au favorizat implementarea noului instrument integrat de cooperare transfrontalieră, implementat la graniţele externe ale Uniunii Europene, cu statele candidate și potențial candidate, începând cu anul 2007. Astfel, procesul de programare a fost lansat la Timişoara în 30 mai 2006, bazându-se pe informațiile din Documentul Comun de Programare aferent pentru Programul de Vecinătate România-Serbia 2004-2006 şi pe datele primite de la Institutul Naţional de Statistică din România. 

Programul IPA de Cooperare Transfrontalieră România - Republica Serbia este finanţat de Uniunea Europeană prin Instrumentul de Asistenţă pentru Preaderare (IPA), Componenta Transfrontalieră şi cofinanţat de Statele Partenere în Program, fiind rezultatul efortului de cooperare dintre autorităţile locale, regionale şi naţionale ale României şi ale Republicii Serbia, sprijinite de către Delegaţia Comisiei Europene. 

Obiectivul general al programului este de a realiza o dezvoltare economico-socială durabilă şi echilibrată a regiunii de graniţă dintre România și Serbia, prin creşterea competitivităţii economice globale a acestei regiuni şi prin îmbunătăţirea calităţii vieţii comunităţilor din zona de graniţă a ambelor ţări.  

Programul este structurat pe 4 axe prioritare, finanţând proiecte privind dezvoltarea economică şi socială, protecţia mediului şi pregătire pentru situaţii de urgenţă precum şi promovarea activităţilor „people-to-people.” Odată cu cel de-al doilea apel pentru propuneri de proiecte a fost lansat un apel tematic dedicat Strategiei Uniunii Europene privind Regiunea Dunării, proiectele finanțate în cadrul Axei prioritare 2 - Mediu și pregătirea pentru situații de urgență adresându-se acestei strategii.
Programul IPA de Cooperare Transfrontaliera Romania-Republica Serbia este finanţat de Uniunea Europeana prin Instrumentul de Asistenţă pentru Preaderare (IPA), Componenta Transfrontalieră şi cofinanţat de Statele Partenere în Program: România şi Republica Serbia. Programul are scopul de a creşte competitivitatea economiei din zona de graniţă România-Republica Serbia şi îmbunătăţirea calităţii vieţii comunităţilor din zona de graniţă a ambelor ţări.

Axe prioritare

În concordanță cu strategia Programului IPA de Cooperare Transfrontalieră România - Republica Serbia, Comisia Europeană alături de statele partenere în program au decis stabilirea a 4 axe prioritare și a 12 măsuri, incluse în cadrul axelor prioritare, care să conducă la îndeplinirea obiectivului global al programului. 

Beneficiarii Programului au depus propuneri de proiecte, în cadrul unor licitații de proiecte pentru Axele prioritare 1, 2 și 3. 
Axa prioritară 1 – Dezvoltare economică şi socială
1.1 Sprijin pentru infrastructura economică şi socială, regională şi locală;
1.2 Dezvoltarea turismului, inclusiv întărirea identităţii regionale a regiunii de graniţă ca atracţie turistică;
1.3 Promovarea dezvoltării IMM-urilor;
1.4 Sprijin pentru creşterea nivelului de inovare, cercetare şi dezvoltare în regiunea de graniţă.

Axa prioritară 2 – Mediu şi pregătirea pentru situaţii de urgenţă
2.1 Îmbunătăţirea sistemelor şi abordărilor referitoare la provocările, protecţia şi managementul mediului în context transfrontalier;
2.2 Dezvoltarea şi implementarea unor strategii eficiente pentru managementul deşeurilor şi al apelor reziduale;
2.3 Dezvoltarea unor abordări şi sisteme mai eficiente pentru pregătirea pentru situaţii de urgenţă (incluzând controlul şi prevenirea inundaţiilor, siguranţa alimentară, probleme de sănătate).

Axa prioritară 3 – Promovarea activităţilor “people to people”
3.1 Sprijinirea dezvoltării societăţii civile şi a comunităţilor locale;
3.2 Îmbunătăţirea guvernării locale cu privire la furnizarea de servicii locale către comunităţile din zona de graniţă;
3.3 Creşterea schimburilor educaţionale, culturale şi sportive;
3.4 Intensificarea integrării sociale şi culturale a regiunilor de graniţă.
Cooperarea economică
La 31.12.2012 erau înregistrate în România 575 de societăţi mixte româno – sârbe, cu un capital total investit de 5,81 milioane euro, Serbia ocupând locul 63 în topul investitorilor straini (conform ONRC date poz.: fosta Iugoslavie  plus Serbia). Până în prezent sunt încheiate un număr de 68 relaţii de colaborare, înfrăţire sau parteneriat între autorităţile locale din cele două state.

Schimburi comerciale bilaterale România – Serbia (milioane dolari)
	 
	2006

 
	2007

 
	2008

 
	2009

 
	2010

 
	2011

 
	2012

 

	TOTAL
	659,5
	762,8
	1043,5
	818,3
	  678,1
	1341,6
	1227,7

	Export
	493,9
	423,4
	683,8
	558,1
	  335,9
	943,6
	938,7

	Import
	165,6
	329,4
	359,7
	260,2
	  342,2
	 397,4
	289,0

	Sold
	328,3
	94,0
	324,1
	297,9
	  678,1
	 546,2
	649,7


 

Cooperarea Teritorială Europeană

În perioada 2007-2013, România este eligibilă pentru Obiectivele Convergenţă şi Cooperare Teritorială Europeană (CTE) al Politicii de Coeziune. Specificul Programelor de cooperare teritorială europeană presupune cooperarea regiunilor din România cu regiuni din statele vecine (în cadrul cooperării transfrontaliere), cu regiunile dintr-un anumit spaţiu geografic (în cadrul cooperării transnaţionale), precum şi cu regiuni din orice stat membru al UE (în cadrul cooperării inter-regionale), prin intermediul unor proiecte gestionate şi administrate în comun de partenerii din statele participante. 

Programele de Cooperare Teritorială Europeană reprezintă un forum pentru identificarea de soluţii comune şi dezvoltarea de strategii pentru problemele ce transcend graniţele naţionale. În contextul participării României şi în cadrul obiectivului Convergenţă al politicii de coeziune, programele de cooperare teritorială pot juca un rol important în susţinerea programelor sectoriale şi a programului operaţional regional în sensul sprijinirii unor acţiuni inovatoare, care ulterior ar putea fi finanţate în cadrul acestor programe. Nu în ultimul rând, participarea beneficiarilor români în cât mai multe proiecte de cooperare teritorială va stimula dezvoltarea parteneriatelor cu autorităţile de la nivel regional şi local din statele partenere. 

Programele de cooperare transfrontalieră finanţează proiecte de accesibilitate (transport şi tehnologia Informaţiei), mediu şi prevenirea riscurilor, dezvoltarea economică şi socială şi acţiuni „people to people". Sunt finanţate proiecte de investiţii şi proiecte soft între cel puţin doi beneficiari de pe o parte şi alta a graniţei, cu menţiunea ca pentru programele la graniţele externe trebuie să existe cel puţin un beneficiar dintr-un stat membru şi dintr-un stat ne-membru. 

Cooperarea transnaţională are ca obiectiv principal finanţarea de acţiuni şi dezvoltarea de reţele care să ducă la dezvoltare teritorială integrată intr-un anumit spaţiu geografic (Sud Estul Europei), in domenii precum: inovaţia, mediul, accesibilitatea si dezvoltarea urbana. Sunt finanţate proiecte pilot şi proiecte soft între minim trei parteneri din minim două state eligibile în program, din care minim un stat membru. 

Cooperarea interregională reprezintă cooperarea între autorităţile publice (autorităţi regionale sau locale, dar nu exclusiv) pe probleme de interes comun, prin transferul de experienţă şi bune practici între regiunile Uniunii Europene (în cadrul programului INTERREG IVC), precum şi prin constituirea de reţele între oraşele UE (în cadrul Programului URBACT II). Deşi proiectele de cooperare interregională sunt de natură soft (studii, schimb de experienţă), valoarea adăugată a cooperării interregionale constă în valorificarea cunoştinţelor astfel dobândite în pregătirea unor proiecte de investiţii în cadrului obiectivului Convergenţă.

Finanţare 2014 - 2020

În perioada 2014-2020, România va beneficia de asistenţă financiară comunitară nerambursabilă pentru dezvoltarea de programe şi proiecte de cooperare teritorială europeană (transfrontalieră, transnaţională şi interregională) având ca scop dezvoltarea echilibrată a întregului teritoriu comunitar, prin încurajarea cooperării şi schimbului de bune practici între toate regiunile Uniunii Europene. 

În perioada 2007-2013, Ministerul Dezvoltării Regionale și Administrației Publice
 (MDRAP) gestionează, în calitate de Autoritate de Management, Programul IPA de Cooperare Transfrontalieră România - Repulica Serbia. În vederea pregătirii participării României în noul Program de Cooperare Transfrontalieră la granița româno-sârbă aferent perioadei de programare 2014-2020, cele două state partenere au decis înființarea unui Grup Comun de Lucru pentru Planificare și Programare. Grupul de Lucru cuprinde reprezentanți de la nivelul graniței, precum și actori cheie relevanți de la nivel local, regional și național din domeniile preconizate a primi finanțare prin viitorul program. Grupul de Lucru va avea atribuții în planificarea strategică de la nivelul ariei eligibile și a programării utilizării asistenței comunitare alocate programului pentru perioada 2014-2020. 

Pentru asigurarea unui cadru transparent de colaborare instituţională, Ministerul Dezvoltării Regionale şi Administrației Publice organizează procesul de selecţie a ONG-urilor/asociațiilor/fundațiilor care vor face parte din componenţa Grupului Comun de Lucru pentru Planificare și Programare. 

Astfel, MDRAP a decis organizarea unui proces de selecţie transparent a 2 ONG-uri/asociații/fundații, una din domeniile protecția mediului/egalitatea de șanse și una din mediul de afaceri, prin publicarea anunţului de intenţie împreună cu criteriile de selecţie. 

Organizaţiile interesate sunt invitate să transmită scrisorile de intenţie privind participarea ca membru în Grupul Comun pentru Planificare și Programare, însoţite de documentele menţionate în anunțul de intenție, până la data de 29.03.2013.
Regulamentul (CE) nr. 951/2007 al Comisiei din 9 august 2007 de stabilire a normelor de aplicare a programelor de cooperare transfrontalieră finanțate în cadrul Regulamentului (CE) nr. 1638/2006 al Parlamentului European și al Consiliului de stabilire a dispozițiilor generale privind instituirea unui instrument european de vecinătate și de parteneriat

Cooperarea transfrontalieră este o prioritate a Politicii Europene de Vecinătate (PEV) şi a parteneriatului strategic cu Rusia. Aceasta se concentrează asupra statelor membre şi asupra ţărilor care beneficiază de pe urma Instrumentului european de vecinătate şi de parteneriat (IEVP). Cooperarea vizează atât frontierele terestre, cât şi cele maritime, chiar dacă eligibilitatea geografică este definită de către IEVP. 

Cooperarea transfrontalieră vizează Europa de Est, sudul Caucazului şi sudul Mediteranei, în special Algeria, Armenia, Autoritatea Palestiniană, Azerbaidjan, Belarus, Egipt, Georgia, Israel, Iordan, Liban, Libia, Maroc, Moldova, Siria, Tunisia, Ucraina şi Rusia.

Obiective şi programe 

În ciuda diferenţelor şi disparităţilor socio-economice, regiunile de frontieră se confruntă cu o serie de provocări comune. Acestea constituie priorităţile şi obiectivele-cheie ale cooperării transfrontaliere, şi anume:

· de a promova o dezvoltare economică şi socială armonioasă în regiunile situate de orice parte a frontierelor comune. O atenţia specială se acordă comerţului şi investiţiilor locale, promovării întreprinderilor comune, turismului, investiţiilor în infrastructura locală şi cooperării în sectoarele energetice, de transport şi de comunicaţii;

· de a aborda provocările comune în domenii cum ar fi mediul, sănătatea publică şi prevenirea şi combaterea crimei organizate. Acţiunile includ planificarea comună şi activităţile de supraveghere, gestionarea îmbunătăţită a resurselor naturale, a resurselor piscicole şi a deşeurilor. Problema poluării apei este esenţială în contextul bazinelor maritime comune, şi anume Mările Baltice, Neagră şi Mediterană. De asemenea, acţiunile includ şi măsurile de încurajare a cooperării în vederea supravegherii şi tratării bolilor transmisibile şi cooperarea intensificată în lupta împotriva corupţiei, imigrării ilegale şi traficului uman;

· de a garanta frontiere sigure şi eficiente prin îmbunătăţirea operaţiunilor şi a procedurilor pentru gestionarea frontierelor, prin consolidarea securităţii lanţului logistic internaţional sau chiar prin îmbunătăţirea infrastructurilor şi echipamentului la graniţe;

· de a promova acţiunile interumane locale la nivel transfrontalier prin îmbunătăţirea contactelor societăţii civile. Cooperarea educaţională, socială şi culturală poate juca un rol esenţial în promovarea democraţiei şi a valorilor comunitare.

Cooperarea transfrontalieră acoperă două categorii de programe, adică programele privind:

· frontierele terestre şi rutele maritime pentru regiunile situate de-a lungul frontierelor terestre sau al rutelor maritime importante. Aceste programe pot implica două sau mai multe ţări. S-au elaborat nouă programe pentru frontierele terestre, vizând următoarele: Kolartic/Rusia, Karelia/Rusia, sud-estul Finlandei/Rusia, Estonia/Letonia/Rusia, Lituania/Polonia/Rusia, Ungaria/Slovacia/România/Ucraina. S-au elaborat trei programe pentru rutele maritime: programele Spania/Maroc şi Italia/Tunisia şi programul de cooperare transfrontalieră la Atlantic;

· bazinele maritime pentru regiunile situate la frontierele externe ale UE, de-a lungul unuia dintre cele trei bazine maritime (al Mării Baltice, al Mării Negre şi al Mării Mediterane).

Iniţiativele pot fi bazate pe infrastructuri existente, cum ar fi comitetele interguvernamentale de cooperare transfrontalieră (Finlanda şi Rusia organizează periodic astfel de reuniuni, la fel Polonia şi Ucraina), organismele interguvernamentale de cooperare regională (Consiliul statelor de la Marea Baltică, Cooperarea economică de la Marea Neagră etc.) sau alte asociaţii şi reţele create în vederea promovării cooperării regionale sau la frontieră (Eurocities (Euro-oraşe), Euroregions (Euroregiuni) etc.).

Regimuri 

Partenerii elaborează programe comune la nivel local, regional şi naţional pe care le propun Comisiei. Aceştia sunt responsabili nu doar pentru programarea detaliată, dar şi pentru gestionarea şi punerea în aplicare a acestor programe. Disponibilitatea politică şi instituţională de a atinge şi de a adopta obiectivele este, prin urmare, esenţială în vederea garantării eficienţei cooperării transfrontaliere. Implicarea şi participarea societăţii civile la aceste programe este, de asemenea, de o importanţă fundamentală.

Finanţarea este asigurată de IEVP pentru ţările beneficiare şi de către Fondul European de Dezvoltare Regională (FEDR). Finanţarea pentru perioada 2007-2010 se ridică la 583,28 milioane (IEVP-FEDR). Pentru perioada 2011-2013, aceasta se ridică la 535,15 milioane. O evaluare intermediară, programată pentru 2010, a permis adaptarea şi reevaluarea resurselor, după caz.

Sunt preconizate următoarele trei tipuri de rezultate:

· rezultatele programelor în ansamblu, cum ar fi atingerea obiectivelor, modurile de îmbunătăţire a coordonării, eficienţa contribuţiilor;

· rezultatele asociate cu implementarea obiectivelor-cheie, cum ar fi dezvoltarea economică şi socială durabilă, consolidarea practicilor administrative, identificarea provocărilor şi un răspuns adecvat şi efectiv la aceste provocări;

· rezultatele specifice ale programelor elaborate de parteneri, cum ar fi legăturile de cooperare pe termen lung, consolidarea reţelelor şi angajamentul sporit.

Pentru a măsura impactul, partenerii vor stabili indicatori privind elaborarea programelor. Indicatorii sunt specifici fiecărui program în parte pentru fiecare dintre obiective referitor la comerţul regional, dezvoltarea socială, statisticile sau operaţiunile la frontieră sau oportunităţile de cooperare create. Alţi indicatori sunt generali, cum ar fi numărul de parteneri, numărul de proiecte de cooperare transfrontalieră implementate cu succes etc.

Context 

Cooperarea transfrontalieră urmăreşte programele de cooperare lansate în cadrul programelor anterioare (Tacis, MEDA, Phare, Interreg). Pe baza învăţămintelor desprinse în urma derulării acestor programe, cooperarea transfrontalieră, în cadrul IEVP, deleagă o mai mare responsabilitate actorilor implicaţi prin descentralizarea programării, a gestionării şi a implementării. Astfel, cooperarea transfrontalieră completează atingerea obiectivelor PEV la nivel bilateral.

� � HYPERLINK "http://www.brct-timisoara.ro/ro/473/descriere-general%C4%83.htm" �http://www.brct-timisoara.ro/ro/473/descriere-general%C4%83.htm#� 


�  � HYPERLINK "http://www.romania-serbia.net/" �http://www.romania-serbia.net/�


� � HYPERLINK "http://www.mae.ro/bilateral-relations/4533#836" ��http://www.mae.ro/bilateral-relations/4533#836�


� � HYPERLINK "http://www.sudestul-europei.ro/articol/71/cooperarea-teritoriala-europeana.html" ��http://www.sudestul-europei.ro/articol/71/cooperarea-teritoriala-europeana.html�





� � HYPERLINK "http://www.fonduri-ue.ro/comunicare/stiri-am-oi/1227-poc-romania-republica-serbia" ��http://www.fonduri-ue.ro/comunicare/stiri-am-oi/1227-poc-romania-republica-serbia�


� � HYPERLINK "http://www.mdrt.ro/dezvoltare-regionala/programe-de-cooperare-teritoriala-europeana/-2551" ��http://www.mdrt.ro/dezvoltare-regionala/programe-de-cooperare-teritoriala-europeana/-2551� 





� � HYPERLINK "http://eur-lex.europa.eu/LexUriServ/LexUriServ.do?uri=CELEX:32007R0951:RO:NOT" ��http://eur-lex.europa.eu/LexUriServ/LexUriServ.do?uri=CELEX:32007R0951:RO:NOT� 

